## Sanitat impulsa la transformació tecnològica en Atenció Primària gràcies a la incorporació de nous equips per valor de 21,5 milions d’euros

*** L’objectiu és dotar els centres de salut d’equips més avançats per a facilitar els diagnòstics, els tractaments i la prevenció de malalties
* S’han incorporat nous retinògrafs, equips Doppler, electrocardiògrafs, desfibril·ladors, dermatoscopis i ecògrafs, entre altres
* El 12 d’abril es commemora el Dia Mundial de l’Atenció Primària per a fer valdre la labor dels professionals d’este nivell assistencial**

La Conselleria de Sanitat ha dut a terme un procés de transformació tecnològica en l’àmbit de l’Atenció Primària gràcies a la incorporació en els dos últims anys de nous equips, valorats en 21,5 milions d’euros. Es tracta de nous retinògrafs, equips Doppler, electrocardiògrafs, desfibril·ladors, dermatoscopis i ecògrafs, entre altres, que s’han distribuït entre els diversos centres sanitaris.

Esta inversió en equipament més avançat i d’última generació suposa un impuls per a este nivell assistencial, com ho és l’Atenció Primària, que constituïx la primera via d’accés del pacient al Sistema Públic Sanitari. Per això des de Sanitat s’ha realitzat una aposta per millorar no només les infraestructures sanitàries, sinó també els recursos tecnològics i les ferramentes digitals per a aconseguir millors diagnòstics, tractaments i previndre malalties.

De fet, un dels objectius prioritaris de la Conselleria és continuar avançant en la millora de la qualitat assistencial en l’àmbit de l’Atenció Primària. Així, cada 12 d’abril es commemora el Dia de l’Atenció Primària i des de Sanitat s’ha volgut fer valdre la important labor que exercixen els professionals d’este àmbit en la cura de la salut de la ciutadania.

En este sentit, una Atenció Primària forta és garantia d’una atenció integral de qualitat, ja que comprén des de la promoció de la salut i la prevenció fins al tractament, així com la rehabilitació i les cures pal·liatives del pacient. És el nivell assistencial més pròxim al pacient i al seu entorn familiar i social.

A més, el professional d’Atenció Primària és el més capacitat per a obtindre una visió global del pacient en tots els seus àmbits: clínics, socials, familiars i comunitaris. Per tant, un dels principals eixos estratègics de la Conselleria és impulsar este àmbit assistencial amb iniciatives com el reforç del seu lideratge, la jerarquització, més accés a les proves, redisseny dels processos d’atenció, desburocratització i la millora de l’equipament disponible per a aconseguir augmentar la capacitat resolutiva dels professionals.

**Nous equips tecnològics**

En Oftalmologia s’han adquirit 178 retinògrafs que permeten reforçar la capacitat de realitzar exàmens precisos del fons de l’ull. A més, en Cardiologia s’ha dotat els centres sanitaris de 156 equips Doppler, 156 sistemes MAPA (monitoratge ambulatori de pressió arterial) i 485 electrocardiògrafs, de manera que gràcies a estos equips es potencia el diagnòstic en temps real d’alteracions del ritme cardíac.

D’altra banda, en els servicis d’Urgències s’han incorporat 267 desfibril·ladors nous i en Pneumologia, 103 espiròmetres per a millorar la capacitat diagnòstica de malalties com ara asma o MPOC. De la mateixa manera, s’han distribuït entre els diversos centres sanitaris 523 dermatoscopis i 307 càmeres digitals per a la detecció precoç de lesions o càncer de pell.

A més, en Cirurgia Menor s’ha dotat els centres amb 103 bisturís elèctrics, 104 llums quirúrgics, 44 autoclaus i 241 equips de criocirurgia, la qual cosa permet agilitzar les intervencions en el mateix centre sense necessitat de derivar als hospitals.

Quant a salut bucodental, s’han destinat 1.450 dispositius per a completar els gabinets dentals i 272 equips de radiografia intraoral. Finalment, en Salut Sexual i Reproductiva s’han incorporat 47 ecògrafs nous.

**Formació dels professionals**

La formació dels professionals en el maneig dels equips tecnològics i les ferramentes digitals és un dels eixos fonamentals per a poder aprofitar al màxim els recursos disponibles. Per això, des de la Conselleria de Sanitat, a través de l’Escola Valenciana d’Estudis de la Salut (EVES), s’estan impartint cursos específics dirigits a l’actualització en el maneig de les noves tecnologies, la qual cosa potencia la capacitació dels professionals en l’ús òptim d’estos equips.

A més, la integració d’este equipament en la història clínica comporta també una transformació digital en crear repositoris d’imatges i senyals biomèdics que emmagatzemen de manera ordenada les dades dels pacients arreplegades per estos nous dispositius tecnològics.

Finalment, la incorporació de la intel·ligència artificial en les proves diagnòstiques, que suposa un avanç i un suport per al professional a l’hora d’obtindre un diagnòstic més precís, així com la introducció de ferramentes de telemedicina, estan permetent l’avanç tecnològic en l’Atenció Primària.

Fecha: 12/04/2025